**travaliu**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dificil de parcurs drumul dintre două tăceri

cândva aş fi spus imposibil

dar am trecut peste lacrimi

inventând un pod de cuvinte

ne-am născut unul din dorinţa celuilalt

univitelini

pentru ca mai târziu să ne hrănim

cu colostrul unei dimineţi fără perdele

am rămas legaţi de cordonul ombilical

ştrangulat în jurul inimii

tu imaculat ca speranţa

eu întunecată ca păcatul

de a nu fi ascultat avertismentul destinului

ne naştem în fiecare zi la ora trei

după un travaliu imposibil de imaginat

\*\*\*

ne-am născut din genunea tăcerii

timpul părea de cristal

umbla turmentat printre furtuni de zăpadă

încercând să recompună dicționarul iubirii

tic-tac

tic-tac

eu o silabă

tu cealaltă

amândoi pe balansoarul sorții

înveliți de lună

își ascundea fața în alcovul depărtării

așteptând primul pătrar

ca dorința să crească

era nevoie de lumină

ne-am împletit culorile

o bătaie de aripă

aceeași inimă

o singură-ncăpere în formă de lotus

noi am botezat-o poezie

liliana trif ioan grigoraș